‘Jammer oor al die #@&’ | Netwerk24
Ná elke Katvoet-opvoering kom sê die akteurs vir hulle jammer dat hulle so verskriklik op en rondom hul gevloek het, sê die drie jong sussies wat daarin speel.
Van links is Inge (12), Nina (10) en Mia (14) Dippenaar, drie sussies van Durbanville wat rolle in die toneelstuk Katvoet vertolk.Foto: Conrad Bornman
Mia (14), Inge (12) en Nina (10) Dippenaar maak almal ’n verskyning op die verhoog. Nina het ’n paar lyne.
“Tinarie van Wyk Loots, wat my tannie speel, vloek baie erg op my, maar vra elke keer agterna om verskoning,” sê Nina.
“Ná elke opvoering druk Martelize (Kolver, wat haar ma speel) my styf was en sê ‘jammer, jammer’,” sê Inge.
Hulle het vanjaar al op die Woordfees, KKNK en Innibosfees gespeel en is ook op vanjaar se Aardklop op die planke.
Nico Scheepers, regisseur van Katvoet, was op soek na drie kinderakteurs. Die Dippenaar-sussies is deur ’n kollega Hennie van Greunen aanbeveel wat hulle al drie verlede jaar in die private skool Curro in Durbanville se musikale blyspel The Sound of Music gesien het.
“Nico het ons kom sien en was duidelik oor presies waaroor die stuk gaan en die sterk taalgebruik daarin,” sê ma Marguerite.
“Ek en my man, Chris, het die kinders deeglik voorberei. Nico het ’n slag met kinders. Dit het ons gemoedsrus gegee om te kan terugstaan en te weet hulle is veilig.
“In die stuk breek die kinders dikwels die spanning wanneer hulle in ’n vertrek instap waar die familie aan die baklei is. Die kinders wys hoe dinkfunksioneel die gesinne is,” sê Marguerite.
Scheepers beskryf die Dippenaars as ’n droom om mee te werk.
“Katvoet is rof in terme van die vloekery, laster en seks, maar die drie vat dit net in hul stride. Hulle maak grappies met die volwasse akteurs en speel wegkruipertjie op die verhoog totdat die verhoog oopmaak.”
Volgens Mia, wat graag ná skool in die bedryf wil werk, moet sy soms haarself knyp as sy langs iemand soos Marius Weyers sit.
“Dis ’n ongelooflike ervaring om saam met hierdie mense te werk.
“Hulle is só vriendelik en nederig. Ek leer baie by hulle.”
Volgens die Dippenaars kan geen van hulle vriende na hul op die verhoog kom kyk nie. ’n Ouderdomsbeperking van 16 geld vir die toneelstuk.
“Ek sê maar net elke keer ‘nee jammer, maar kom ek vertel jou ’n bietjie van die stuk’,” sê Inge.
Katvoet. Wynand Mouton. Vandag om 09:30 en môre om 19:00.